Lewis (puškomitraljez)
Lewis Gun (bos. Lewisov top) je američki mitraljez iz doba Prvog svjetskog rata. Konstuirao ga je Amerikanac Samuel McClean na početku 20. stoljeća, a taj model je 1911. doradio pukovnik Isaac Lewis po kojem je i dobio ime. Radio je na principu plinske komore s mehanizmom koji se u sličnoj izvedbi i dan danas koristi na nekim modernijim mitraljezima. Uprkos tome što ju je konstuirao Amerikanac, prvi serijski modeli su proizvedeni u Belgiji, a zatim u Ujedinjenom Kraljevstvu. Sa svojih 12,15 kilograma bio je mnogo lakši od Vickersovog mitraljeza stoga su ga Britanci 1915. odlučili nabaviti za korištenje na zapadnom ratištu. Osim težine, prednost ovog mitraljeza je bila i brža proizvodnja; 6 primjeraka Lewisa bi se proizvelo u vremenu potrebnom za proizvodnju jednog Vickersovog mitraljeza. Iako je i dalje bio pretežak za efikasnu prijenosnu upotrebu, postao je standardno oružje za podršku britanskoj pješadiji tokom Prvog svjetskog rata. Nakon ulaska SAD u rat, masovna proizvodnja je započela i u SAD-u i njima su se opremale američke jedinice u Francuskoj. Korišten je i na zrakoplovima. U međuratnom periodu proizvodio se u SAD-u, Ujedinjenom Kraljevstvu, Japanu, Belgiji i Francuskoj. Izvezen je u mnoge države svijeta. Početkom Drugog svjetskog rata nalazio se u naoružanju mnogih vojski i intenzivno je korišten na mnogim ratištima.